הוא חוזר: אחרי כמעט שנה מחוץ למגרשים, יערוך קאליף ווייאט את הקאמבק שלו בליגת ווינר סל. עירוני "חי מוטורס" נס ציונה הודיעה הבוקר (שלישי) על החתמתו של הגארד לתקופת מבחן של חודש, כאשר במידה ויוכיח שהוא בריא ובכושר משחק, תאריך הקבוצה את חוזהו עד תום העונה. הוא ינחת בישראל אחה"צ ויחל באימונים מחר.
ווייאט בן ה-26.5 הוא גארד בוגר אוניברסיטת טמפל, ששיחק את כל הקריירה המקצוענית שלו בארץ פרט לשנה אחת בליגת הפיתוח ובסין. הוא הגיע לישראל בקיץ 2014 ושיחק שנתיים יפות מאוד במדי הפועל "פתאל" אילת, במדיה רשם כ-15 נקודות ו-4 אסיסטים למשחק בשתי עונותיו: בראשונה הגיע לגמר הפלייאוף ובשנייה לחצי גמר הפיינל פור, בה גם נבחר לחמישיית העונה בליגת ווינר סל.
בעונה שעברה הוא עבר להפועל "יונט" חולון, בעקבות מאמנו הראשון בישראל, דן שמיר. הגארד הציג את הכדורסל הטוב בקריירה שלו והוביל את הסגולים-צהובים לצמרת הטבלה ולחצי גמר הגביע, בטרם קרע את הרצועות וגמר את העונה. ב-18 משחקים אשתקד הוא רשם 18.8 נקודות, 2.3 ריבאונדים, 4.1 אסיסטים, 30% לשלוש, 81% מהקו ומדד 15.6 ב-31 דקות.